《紫骝马》
明代·周是修

紫骝马，黄金鞯，一新剪拂当晴天。蹄轻耳峻筋骨坚，性烈不受天人牵。

山西主将功名老，时时骑出长安道。长安三月春风寒，无限落花点芳草。

遥遥数里闻号鸣，走过一歘疑流星。汗生黑晕搏云湿，举国驽骀空震惊。

归来四海知声价，甘将伏枥都城下。回看厌旦可不惭，苦月寒霜自终夜。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。